Franciska Rosenkilde (ALT), 2025-04-04:
Tak til jer alle sammen for en rigtig god debat og for nogle gode input.
For forestil jer et Danmark, hvor sund, økologisk og klimavenlig mad ikke længere er en luksus, men en selvfølge; hvor alle danskere, uanset om de bor i storbyen eller på landet, har adgang til måltider, der gavner både deres helbred og vores planet; hvor det grønne valg ikke kun er muligt, men er let, billigt og tilgængeligt for alle.
Det handler om at tage de erfaringer, vi har gjort i København, og gøre dem til en national standard.
I mere end 25 år har Københavns Kommune arbejdet målrettet med at implementere økologisk, sund og klimavenlig mad i de offentlige køkkener – på skoler, plejehjem og på offentlige arbejdspladser.
Det er flere en 70.000 måltider hver dag, hvoraf omkring 90 pct. er økologiske.
Det er en kæmpe succes både for folkesundheden og for klimaet.
Og det er ikke bare mad, vi serverer.
Vi serverer sundhed, bæredygtighed og livsglæde.
Men hvorfor skal det her kun være Københavns privilegie?
Hvorfor skal det kun være i hovedstaden, at man får et måltid, der tager hensyn til både sundhed og klima?
Vi står i en økologisk og klimamæssig krisetid.
Klimaet forandrer sig, arter uddør, og vores miljø er under pres.
Produktionen af mad står for 30 pct. af verdens samlede CO 2 -udledninger, og det er cirka det samme for den danske produktion.
Vi ved, at fødevareproduktionen har en enorm påvirkning på vores planet, men vi har også magten til at ændre den kurs ved at sikre, at vores offentlige køkkener, der serverer knap en million måltider hver dag over hele landet, får ressourcerne til at servere sund og klimavenlig mad.
Vi kan gøre en kæmpe forskel både for klimaet, for folkesundheden og for vores kommende generationer.
Vi har et fælles ansvar som politikere og som samfund, for vi ved, at sundheden er på spil, og at mange danskere, både børn, voksne og ældre, i dag ikke får den næring, de har brug for.
Underernæring og dårlige kostvaner koster både livskvalitet og penge.
En stor del af den grønne omstilling ligger i at ændre vaner og adfærd.
Lad os inspirere og uddanne hinanden i, hvordan vi spiser grønnere, og lad os samtidig bruge de offentlige køkkener til et stort afsætningsmarked for vores lokale økologiske fødevareproducenter.
Lad os sikre, at alle danskere fra Skagen til Sønderborg og fra København til Skive får adgang til de bedste måltider – måltider, der både er gode for kroppen, klimaet og vores samfund.
Det er ægte og nem klimahandling, vi kan foretage i dag.
Det er den slags klimahandling, der både gavner folkesundheden, miljøet og de danske producenter.
København har allerede vist, at det kan lade sig gøre at servere sunde og økologiske måltider, og at det kan gennemføres på tværs af politiske skel, og det er en succes, der ikke kun handler om smag og sundhed, men om at skabe et bæredygtigt samfund, som vi kan være stolte af.
Lad os vise, at vi som politikere kan tage ansvar for fremtiden, og at vi kan skabe et Danmark, hvor det grønne valg ikke kun er muligt, men hvor det er det letteste og det billigste valg for alle.
Tak for ordet.
Nu ved jeg jo ikke, hvorfor Danmarksdemokraterne sidder i Folketinget, men jeg kan sige, at Alternativet sidder her for netop at lave lovgivning, som fremmer den grønne omstilling, og eftersom fødevareproduktionen udgør en tredjedel af vores CO 2 -udledning og vores forbrug som danskere svarer til knap fem jordkloder, mener vi bestemt, at det er vigtigt, at man laver klimapolitik lige præcis herinde i det her hus.
Og så må jeg bare sige til ordføreren, at hvis jeg boede i Jylland, ville jeg godt nok snart være træt af at blive fremstillet stereotypt som en, der ikke går op i klima og grøn mad.
Jeg er sikker på, at der også er rigtig mange mennesker uden for København, der er optaget af at leve både grønnere og mere bæredygtigt.
Det er ikke en elitær dagsorden at ville det.
Det er en folkelig sag, og derfor er det selvfølgelig en vigtig sag for Alternativet i Folketinget.